Parlo Ciæo 15 novembre 2015
Navegâ in sce internet in zeneize. Gh’è dexemia persoñe che ô fan
Andrea Acquarone
AUDIO
Articoli correlati
- O zeneize o se peu ancon sarvâ? Intervista a Vittòio Dell’Aquila
- O zeneize lengua da diplomaçìa in mostra o trattato co-o Khan
- A ògni dialetto o seu vocabolaio ghe vorieiva na regìa d’insemme
- O Boca, a tersa squaddra de Zena. E o zeneize pe lô o l’è na risorsa
- Ma se ghe penso gh’è de l’atro! A mùxica zeneize di nòstri giorni
- Quand’a l’ea unna lengua franca. O prestigio do zeneize inti sécoli
- Into pòrto se parla ancon zeneize? O viægio do Secolo in scê caladde
O ALESSIO Gastaldi o l’è un òmmo de trenta anni, un pittin soggettoso, che de mestê o fa o sviluppattô de software. O ghe tegne à dî che o l’è un indipendente, tanto che o s’è fæto carego da solo de unn’impreisa titanica: tradue tutte e impostaçioin do browser “Firefox”, coscì che se pòsse navegâ in sce internet in zeneise.
Ma comm t’é vegnuo in cheu?
«Ti ô sæ che no me l’arregòrdo manco ciù! Schersci à parte, un pö pe caxo: çinque anni fa ò comensou à interessâme do zeneise, eo anæto à vedde se gh’ea un mòddo pe installâ internet inte sta lengua, ma no. Coscì ò dito: poriæ inandiâlo mi».
Ti t’ê fæto aggiuttâ da quarchidun?
«Premetto che mi o zeneise no ô parlo manco ben, coscì ò domandou à mæ poæ de dâme unna man. Dapeu, into tempo, m’an aggiuttou di atri ascì, mascime à scrive. Ma o gròsso do lou me l’ò fæto da mi».
E e gente l’adeuvian o Firefox zeneise?
«O programma se l’an descaregou inte 40.000 circoncirca, ma mi veddo che int’unna giornâ quelli che l’adeuvian son ciù ni meno 10.000».
In Italia gh’è de atre lengue minoritäie che an fæto unna cösa pægia?
«O zeneise o l’è o solo in Italia, a parte l’italian, s’accapisce, à ëse reconosciuo tra i 89 lenguaggi offiçiæ do Firefox. An provou à inandiâlo ascì in friulan, in veneto e in lombardo, ma solo mi son passou pe tutta a procedua offiçiâ».
Gh’è ascì Skype in zeneise, a l’è vea?
«Scì, ma quello o deve aveilo fæto o Alan Gazzano, un zoeno chi sta a Bonesaire, e che o m’à aggiuttou à mi ascì, perché lê o zeneise o ô sa ben».
Pe-a teu traduçion de Firefox t’aivi deuviou unna grafia piña de accenti. Oua ti sæ ch’a gh’è in sciâ töa unna propòsta de normalizzaçion definitiva da scrïtua zeneise. Ti pensi de adattâghe o Firefox ascì?
«Putròppo oua ò tòsto finio de fâ l’aggiornamento, ma a pròscima vòtta che ghe saià da mettighe e moen saiò ben contento de scrive tutto inta grafia definitiva. Basta che pöi no me fæ scangiâ torna».
Lescico:
Adeuvian – adoperano, utilizzano
Ascì – anche
Cheu (vegnuo in) – venuto in mente
Dapeu – poi, in seguito
Inandiâlo – avviarlo, prepararlo
Lou – lavoro
Mascime – specialmente, piu che altro
Moen – mani
Pægia – uguale, simile
Soggettoso – timido
Tòsto – appena
© Riproduzione riservata
lij_Latn lij_Latn vec_Latn grn_Latn ita_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn lij_Latn lij_Latn lij_Latn ita_Latn vec_Latn ita_Latn lij_Latn ita_Latn lij_Latn ita_Latn ita_Latn